มันนี่ทูเดย์
เว้นภาษีเขตเศรษฐกิจชายแดนใต้
6 พ.ค. 2558

เว้นภาษีเขตเศรษฐกิจชายแดนใต้
รายงานข่าวจากกรมสรรพากร แจ้งว่า กรมได้ลดอัตราและยกเว้นภาษีเงินได้บุคคลธรรมดา ภาษีเงินได้นิติบุคคล และภาษีธุรกิจเฉพาะบางกรณี สำหรับธุรกิจในเขตพัฒนาพิเศษเฉพาะกิจ จ.นราธิวาส ปัตตานี ยะลา สตูล และสงขลา เฉพาะ อ.จะนะ เทพา นาทวี และสะบ้าย้อย โดยผู้มีเงินได้ที่มีสถานประกอบการที่ตั้งในเขตดังกล่าว จะเสียภาษีเงินได้ 0.1% ส่วนบริษัทหรือห้างหุ้นส่วนนิติบุคคลที่มีรายได้จากการผลิตสินค้าหรือการขายสินค้าในเขตดังกล่าว หรือการให้บริการ จะลดภาษีเงินได้นิติบุคคลเหลือ 3% มีผลตั้งแต่ปี 2558-2560 นอกจากนี้ยังมีการลดภาษีรายได้จากการขายอสังหาริมทรัพย์ในเขตดังกล่าว เหลือ 0.1% และลดภาษีธุรกิจเฉพาะ 0.1% สำหรับการขายอสังหาริมทรัพย์ตั้งแต่วันที่ 1 ม.ค. 2558 ถึง 31 ธ.ค. 2560 
ซื้อสินทรัพย์ บสส.ฟรีค่าโอน
บริษัท บริหารสินทรัพย์สุขุมวิท (บสส.) หรือ SAM จัดแคมเปญพิเศษ SAM Smile Condo สำหรับลูกค้าผู้ประกอบการ นักธุรกิจและนักลงทุน ที่ซื้อห้องชุดเพื่อการพักอาศัย ห้องชุดสำนักงานและห้องชุดพาณิชยกรรมเพื่อการลงทุนของ บสส. จะได้รับการยกเว้นภาษีและค่าธรรมเนียมการโอนกรรมสิทธิ์สูงสุดถึง 1 แสนบาท/1 ยูนิต เริ่มตั้งแต่วันนี้-15 มิ.ย. 2558
ทั้งนี้ ทรัพย์ที่น่าสนใจ อาทิ ห้องชุดพักอาศัยในโครงการอโศก เพลส พื้นที่ 80 ตารางเมตร ใจกลางย่านธุรกิจ ริมถนนอโศกมนตรี ราคา 6 ล้านเศษ โครงการบ้านสุโขทัย พื้นที่ 60 ตร.ม. ราคาไม่ถึง 2 หมื่นบาท/ตร.ม. โครงการเลควิว คอนโดมิเนียม ริมทะเลสาบเมืองทองธานี เริ่มต้น ตร.ม.ละไม่ถึง 1.8 หมื่นบาท เป็นต้น